
Am învățat, cu trecerea anilor, că în- 
tâlnirile nu sunt întâmplătoare, că pu- 
nerea față în față a oamenilor nu ține 
decât foarte puţin de voința lor şi că o 
anume răbdare a aşteptării poate fi răs- 
plătită, oricât de târziu, cu vedera a ceea 
ce ar părea imposibil. Când, prin anii 
'70, venerabila măicuţă Benedicta Braga 
îmi vorbea, în chilia Prea Cuvioşiei sale de 
la Văratec, despre Arhimandritul Roman 
Braga, aflat pe atunci în Statele Unite, 
Părintele mi se părea un personaj de po- 
vestire hagiografică. Atâta durere răzbă- 
tea din spusele măicuței despre suferin- 
țele grozave îndurate de fratele său mai 
mic în închisoare, apoi de încercările 
grele prin care trecuse în Mato Groso şi 
care-i zdruncinaseră amarnic sănătatea, 
încât mă copleşeau şi pe mine tristețea 
şi o milă nesfârşită față de călugărul de 
departe. Mi-l închipuiam ca pe un mu- 
cenic, palid, slab, strivit de chinurile la 
care fusese supus, ca o imagine dintr-o 

icoană bizantină. Şi nu doream altceva 
decât ca măicuța Benedicta să apuce 
să-şi mai vadă o dată fratele înaintea 
sfârşitului, ca să-şi aline dorul şi durerea. 

Dar istoria, din voia lui Dumnezeu 
schimbătoare, a îngăduit, printr-o uimi- 
toare potrivire de împrejurări (de fapt, 
prin iconomia Proniei), ca cei doi frați să 
se întâlnească şi să rămână împreună, 
amândoi slujind mai departe ortodoxiei 
noastre româneşti, deşi departe de gra- 
nițele lor dragi. 

Cât despre mine, nici nu-mi închipu- 
iam să am vreodată bucuria de a-l vedea 
în carne şi oase pe părintele Roman. 

Dar deodată, în vara anului 1992, au 
început a umbla prin Văratec vorbe de- 
spre o neaşteptată venire a părintelui 
Braga în România şi chiar la casa sa (şi 
a măicuței Benedicta) din mănăstirea 
nemțeană. Zvonurile veneau, se duceau, 
noi nu îndrăzneam să sperăm. Maica 
Eufrosina, ucenica maicii Benedicta, se 
afla într-o stare de aşteptare neconte- 
nită, dar nu spunea nimic. Oricum, fier- 
berea era mare. 


Şi într-o bună zi, după ce o ucenică 
fusese trimisă de Maica Superioară Na- 
zaria să ne spună că părintele Braga prân- 
zise la stăreție şi că va petrece noaptea 
tot acolo, dar că, oricum, va trece şi pe 
„acasă”, iată că „minunea” s-a produs. 

În amurg, într-un amurg din acelea 
de tainică măreție, cum numai Vărate- 
cul are, cum stăteam cu soțul meu sub 
nucul bătrân al curții noastre, văzurăm 
suind pe cărarea dinspre vale, o siluetă 
monahală. Venea repejor, cu pas tine- 
resc pe scările destul de numeroase, ne- 
însoțit. Dar, măicuţele noastre i-au ieşit 
cu o nemaipomenită grabă în cale, feri- 
cite să-i primească blagoslovenia pentru 
întâia oară în chip direct. Plecăciuni, 
sărutări de mâini refuzate de modestia 
părintelui au încetinit ritmul suişului 
său. Dar nici uimirea Sfinţiei sale n-a 
fost mai mică la vederea casei şi a aca- 
returilor ridicate, cu supraomenească 
trudă, de măicuța Benedicta şi ucenicele 
sale cu zeci de ani în urmă. Se oprea şi 
întreba cu sfială despre fiecare lucru în 
parte, privea împrejur la liniştea livezii, 

la dealurile din zare şi la pădurea mân- 
dră la ale cărei poale ne găseam. 

Când a ajuns la capul scării, soțul meu 
şi cu mine, l-am întâmpinat cu o emoție 
greu stăvilită. Ne aflam, în sfârşit, în fața 
aceluia la care ne gândeam şi pe care-l 
aşteptam de ani şi ani. Şi am rămas 
muţi de uimire, căci imaginea pe care 
ne-o făcusem despre Sfinția sa nu coin- 
cidea de fel cu cea adevărată. Chipul său 
nu era mohorât şi brăzdat de urmele 
durerilor. O caldă şi luminoasă bucurie 
radia din figura blândă a Părintelui, în- 
conjurată de o barbă albă ca neaua care 
întregea parcă un nimb nevăzut. Ne-a 
îmbrățişat şi ne-a binecuvântat cu o dra- 
goste adevărată, deşi ne vedea pentru 
întâia oară. L-am poftit sub nucul cel 
vechi. L-am întrebat cât rămâne la noi 
şi greu l-am convins să rămână în casa 
Sfinţiei sale, fiindcă se temea să nu stin- 
gherească. Dar, când în sfârşit l-am hotă- 
rât să poposească în aşezarea care-i apar- 
ținea întru totul, am pornit spre nuc. 
Atunci am văzut că mersul părintelui 
era puțin ciudat, că se mişca repede, însă 

picioarele aveau o călcătură care trăda 
o lipsă şi, probabil, o durere. 

Ne-am aşezat şi am început să vor- 
bim, de una, de alta. La început au fost 
vorbe de circumstanţă, schimburi de po- 
litețe. Dar, curând, firescul şi francheţea 
părintelui ne-au făcut să ne simțim în 
largul nostru şi am pornit să dialogăm 
ca şi când ne-am fi cunoscut de când 
lumea. Sfinția sa era mai tânăr decât 
noi, dar aparținea aceleeaşi generații. 
Trăisem aceeaşi istorie vitregă, aveam 
rădăcinile de intelect, de suflet şi de spirit 
comune. Evocam oameni pe care îi cu- 
noscusem, împrejurări prin care trecusem 
toți trei. Ne entuziasmam şi făceam să 
retrăiască viața, tinerețea noastră. Şi tot 
timpul eram fascinați de-a dreptul de 
vorbele părintelui. Cu o eleganţă de o 
simplitate surprinzătoare, Sfinția sa po- 
vestea despre lucruri din trecut şi lucruri 
prezente, dându-ne o imagine limpede 
asupra celor trăite. Judecăţile sale aveau 
o obiectivitate rar întâlniă, întemeiată 
pe o cunoaştere dreaptă şi adâncă a fap- 
telor. Fie că atingea un subiect de istorie, 


9 


de politică, de cultură, ca să nu vorbim 
de cele religioase, o făcea într-o perspec- 
tivă atât de adevărată, încât părea că ai 
în față un istoric din cei mai pătrunză- 
tori, un om politic cu experiența unei 
vieți întregi, un om de cultură plin de 
toate cărțile, de toată cunoaşterea lumii. 
La sine făcea prea puţine referiri şi cu 
atât mai puțin la suferințele prin care 
trecuse. În treacăt, şi doar ca răspuns la 
o întrebare a soțului meu, a pomenit de 
Piteşti, de Ţurcanu, de felul în care acela, 
lovindu-l cu biciul, lăsa să-i sară sân- 
gele şi puroiul până-n tavan. Atunci a 
pomenit şi de smulgerea oaselor (meta- 
tarsienelor) şi am înțeles pricina mersului 
său mai special. Îl priveam încremeniţi 
despre ce chinuri infernale vorbea şi cu 
cât zâmbet curat, cu câtă iertare îşi aducea 
aminte de ele, ca şi cum închisoarea ar 
fi fost un loc de plăcută aducere aminte 
iar persoana care fusese supusă acelor 
torturi n-ar fi fost Sfinţia sa. 

Şi despre nimeni niciun cuvânt ne- 
gativ, nicio cârteală, nicio tăgadă. În fur- 
nicarul nostru românesc care colcăia de 


10 


resentimente, de critici neîndurătoare la 
adresa oamenilor şi faptelor, de violenţe 
anarhice ale cuvântului, gândului şi ac- 
țiunilor, Părintele Roman ne arăta un 
model de monah creştin care stârpise 
din ființa sa negația însăşi. Păstrător al 
tuturor rânduielilor legate de instituțiile 
naționale, trăind în toată ființa sa conti- 
nuitatea neamului, Sfinţia sa privea, cu 
ochiul înrourat de iubire hristică, viitorul 
românesc ortodox. Fără nicio emfază, 
dincolo de orice ostentație, însuflețit de 
o smerenie nemaiîntâlnită de noi la un om 
atât de cultivat, ne vorbea blând, cu dul- 
ceață, luminând parcă seara care se lăsase, 
cu chipul acela care răspândea atâta dra- 
goste şi atâta căldură duhovnicească. 

Am stat împreună până noaptea târziu 
şi ne-am simițit înălțați şi purificați de 
acea întâlnire. Fusese într-adevăr o întâl- 
nire cu „un om al lui Dumnezeu”. 

